সবাই নদীয় জেলার বাসিন্দা। এখানে আর্থিকভাবে স্বচ্ছল অবস্থায় ছিলেন না। কারও কুঁড়ে ভেঙে জল পড়ত বর্ষায়, কেউ বা বাচ্চার চিকিৎসা করাতে পারতেন না টাকার অভাবে। একদিন এক শহুরে বাবুর সঙ্গে দেখা। সে বলল, ইরাকে নাকি কাজের অনেক সুযোগ। শুধু গিয়ে পৌঁছলেই হল। সেই বাবুমশাই ভরসা দিলেন, "একবার গিয়ে দ্যাখো, জীবন বদলে যাবে। পাঁচ বছর পর দোতলা বাড়ি হাঁকিয়ে গাড়ি চেপে ঘুরতে পারবে।" গরিব মানুষগুলো সেই সরল কথা বিশ্বাস করে। পাসপোর্ট-ভিসা এবং বিমানভাড়া বাবদ অল্পচেনা লোকটির হাতে তুলে দেয় কয়েক লাখ টাকা। সবটাই ধার করে। কথা দেয়, ইরাকে গিয়ে কাজে যোগ দিলে মাসে মাসে টাকা পাঠাবে বাড়িতে। সেখান থেকে কিস্তিতে প্রাপ্য বুঝিয়ে দেওয়া হবে পাওনাদারদের।